Тхыдэм къыщыщIидзэ унэщ музейр
Музейм и махуэр иджыблагъэ щагъэлъэпIащ Къэбэрдей-Балъкъэрым и Лъэпкъ музейм. ЛIакъуэхэм я дамыгъэхэмрэ лъэпкъ ныпхэмкIэ гъэщIэрэщIат пэшыр.
-Музейр тхыдэм и щыхьэт хьэпшыпхэм нэIуасэ защыхуэпщIыф щIыпIэ хэхащ. Сыхуейт ныбжьыщIэхэм абы хуащI гулъытэр нэхъыбэну — тхыдэм къыщыщIидзэр мы унэращ. Нобэрей махуэр тхуэзыгъэдэхахэу «Шэху уэздыгъэ» литературэ студием хэт цIыкIухэм фIыщIэ яхузощI. ЗэфIэкI лъагэ къэзыгъэлъагъуэ щIэблэм дяпэкIи я ехъулIэныгъэ куэд тлъагъуну дыщогугъ, — жиIащ музейм и унафэщI Накуэ Феликс зэIущIэр къыщызэIуихым.
Илъэсым къриубыдэу музейм щрагъэкIуэкIа дауэдапщэхэр къызэгъэпэщыным зи гуащIэ хэзылъхьахэр фIыщIэ тхылъхэмкIэ ягъэлъэпIащ.
Абы и ужькIэ «Музейм и щэхухэр» фIэщыгъэм щIэт зэпеуэ ирагъэкIуэкIащ.
Инэрокъуэ Данэ.
Сурэтыр Къарей Элинэ трихащ.
